酉為寺鐘。酉屬金，位近戍亥，戍亥者天門也，鐘，金屬也，寺鐘敲則響徹天門；又酉居正西，寺則西方佛界也。酉見寅吉，謂之鐘鳴谷應。
寅為廣谷。寅乃艮方，艮為山，戊土長生於是而廣谷之義著矣。然寅宮有虎，寅生人而時戊辰者，謂之虎嘯而谷風生，威震萬里。
申為名都。坤為地，其體無疆，非名都不足以喻之。申坤也，都者；帝王所居；申宮壬水生，又與艮山對，是水遶山環也。凡命愛申年亥時，乃地天交泰。
巳為大驛。大驛者，人煙湊集，道路通達之地。巳中有丙火戊土，是其象也，又巳前有午馬，故曰：大驛。巳生喜得辰時，蛇化青龍，於格為千里龍駒。
亥為懸河。天河之水，奔流不回，故曰：懸河，亥即天門，又屬水，非懸河之象乎？亥年建生，時見寅、辰二字，是乃水拱雷門。
辰為草澤。左傳曰：：深山大澤、龍蛇生焉。夫澤，水所鐘也，辰在東方之次，為水庫，故為草為澤；辰逢壬戍、癸亥，即龍歸大海格。
戌為燒原。戌月在九秋，草木盡萎，田家焚燒而耕，又戌屬土，是以稱名燒原，故戌與辰地皆貴人所不臨也。戌生逢卯，號曰：春入燒痕。
丑為柳岸。丑中有水有金，岸者，土也，所以止水也，故謂柳岸。詩曰：：柳色黃金嫩是也、丑人時見己未，乃月照柳梢，極為上格。
未為花園。花園屬之未，不屬之卯，何也？卯乃木旺，自成林麓；未乃木庫，如人築牆垣以護百花也，以百花言未中有雜氣耳；未年入雙飛格最妙，如辛未見戊戌，兩干不雜是也。